УПУТСТВО ЗА ПОПУЊАВАЊЕ ОБРАСЦА ИЗВЕШТАЈА О СПРОВОЂЕЊУ МЕРА ПОЉОПРИВРЕДНЕ ПОЛИТИКЕ И ПОЛИТИКЕ РУРАЛНОГ РАЗВОЈА

У складу са Законом о подстицајима у пољопривреди и руралном развоју (Сл. гласник РС, бр. 10/2013, 142/14, 103/15 и 101/16) органи аутономне покрајине и јединице локалне самоуправе могу да доносе своје једногодишње програме и у оквиру њих утврђују мере које ће спроводити.

У оквиру програма АП/ЈЛС детаљно анализира компаративне предности на својој територији и у складу са њима дефинише одговрајући сет мера подршке како би се на ефикасан и ефективан начин пружила подршка локалном руралном становништву. У свакој од изабраних мера у програму АП/ЈЛС јасно дефинише инвестиције које жели да финансира, водећи рачуна о правилном избору и класификацији (мере директних плаћања, мере кредитне подршке, мере руралног развоја, или остале мере). Након реализације програма, сходно члану 13. наведеног закона, АП/ЈЛС су у обавези да до 31. марта текуће године министарству надлежном за послове пољопривреде и руралног развоја поднесу Извештај о спровођењу мера пољопривредне политике и политике руралног развоја за претходну годину (Извештај).

У периоду од усвајања Закона о подстицајима у пољопривреди и руралном развоју до доношења Правилника о садржини програма и извештаја о спровођењу мера пољопривредне политике и политике руралног развоја, којим је утврђена форма у којој се достављају, представници АП/ЈЛС су своје програме и извештаје припремали у нестандардизованом формату, са подацима који нису упоредиви, униформни и нису могли да се користе у статистичке и аналитичке сврхе. Иако је поменути закон предвидео могућност израде програма и обавезу достављања извештаја, њихова форма није била утврђена, те су представници АП/ЈЛС свако на свој начин дефинисали садржину (садржај) и структуру својих програма и извештаја. Из тог разлога, локалне програме и извештаје о спроведеним мерама карактерисала је неуједначена терминологија, неадекватна класификација и нетачно изражена средства по мерама и корисницима, те није постојала никаква могућност за квалитативно и квантитативно поређење података. Неадекватан садржај и структура програма АП/ЈЛС нису омогућавали примену квантитативне и квалитативне анализе ефеката мера руралног развоја на нивоу АП/ЈЛС, а самим тим и спровођење евалуације мера руралног развоја на националном нивоу.

Обуком представника АП/ЈЛС која је спроведена у две фазе, и уз подршку Сталне конференције градова и општина (СКГО), успостављен је јединствен систем програмирања и извештавања према ЕУ методологији што је резултирало јединственим начином припреме Програмa подршке за спровођење пољопривредне политике и политике руралног развоја и припреме Извештаја о спровођењу мера пољопривредне политике и политике руралног развоја. Како су 2016. године представници АП/ЈЛС први пут припремали Извештај у новој форми, током анализе података у достављеним извештајима уочена је неопходност израде посебног Упутства за квалитетно попуњавање обрасца за извештавање.

Приликом прописивања обавезе извештавања о спроводеним програмима, МПЗЖС имало је за циљ да омогући доносиоцима програма (представницима АП/ЈЛС):

- систематичније праћење спровођења годишњих програма мера подршке пољопривреди и руралном развоју,

- квалитетнију оцену ефеката спроведених мера, и

- јаснији процес припреме мера подршке за наредну годину (на основу анализе егзактних података из претходне године).

На основу прописаних образаца представници АП/ЈЛС који спроводе процес припреме годишњих програма и извештаја по први пут су јасно могли да упореде планиране са реализованим активностима и утврде степен успешности примене спроведених мера, и у оквиру њих појединачних инвестиција. Такође, један од разлога прописивања обавезе доношења Извештаја јесте и успостављање система контроле двоструког финансирања инвестиција из различитих јавних извора (инвестиције са локалног, регионалног или националног нивоа). Спровођењем јединственог процеса извештавања, дефинисан је заједнички циљ МПЗЖС и АП/ЈЛС који се огледа у успостављању комплементарног система подршке на националном и локалном нивоу у којем за исту врсту инвестиција и трошкова неће бити могуће двоструко финансирање из јавних фондова.

Униформним начином програмирања и извештавања уведена је заједничка терминологија која представља важан корак ка лакшем и бољем разумевању политике руралног развоја и представља основ за заједнички рад на изградњи координираног система подршке руралном развоју по методологији ЕУ. Истовремено, резултати овог процеса омогућили су МПЗЖС квалитетну анализу података подршке пољопривредним произвођачима за потребе преговора са ЕУ. Такође, креатори развојних политика на локалу ће моћи на јединствен начин да припреме конзистентне извештаје о реализованим средствима подршке из својих програма чиме ће се, између осталог, помоћи и квалитетнијој изради националних програма за пољопривреду и рурални развој. Примена оваквог приступа извештавања и програмирања даје добру основу за успостављање „*State Aid*“ модела финансирања у будућности.

**Садржина Извештаја о спровођењу мера пољопривредне политике и политике руралног развоја**

Извештај чине три табеле: **општи део** - односи се на основне податке о АП/ЈЛС, затим **извештај о спроведеним мерама** пољопривредне политике и политике руралног развоја које су биле имплементиране у претходној години, и **извештај о корисницима подршке**.

Приликом израде програма мера подршке АП/ЈЛС из палете (шифарника) мера бирају оне које ће имплементирати на њиховој територији. Мере које су наведене у Извештају о спроведеним мерама морају одговарати мерама подршке које се налазе у програму АП/ЈЛС, односно мерама које су спроводене у периоду на који се извештај односи. Мере које нису предвиђене програмом и које самим тим АП/ЈЛС није спроводила, не треба брисати из табеле, њихова поља треба да остану непопуњена. Такође, редове и колоне обележене различитим **бојама НЕ ТРЕБА ПОПУЊАВАТИ НИ БРИСАТИ**, с обзиром да су у њима формуле које аутоматски прерачунавају износе подршке.

**Табела 1 – Општи део**

Прву табелу чине општи подаци о АП/ЈЛС у коју се уносе информације о томе да ли је подносилац извештаја аутономна покрајина, град или општина, и у ком региону или области се налази подносилац.

При попуњавању ове табеле није било нејасноћа и честих питања, осим једног које је поновљено пар пута од стране АП/ЈЛС, а то је:

„Како попунити поље Област?“.

- Области представљају NUTS 3 класификацију територијалних јединица за представљање стандардизованих статистичких података географских подручја у целој Европској унији и предствљају категорију већу од општине или града, а мању од региона (некада округ). Подела подручја у РС по овој класификацији се може погледати у публикацији Општине и региони у Републици Србији, коју издаје РЗС (стр. 3). Изменом правилника обрисано је поље Област.

|  |  |
| --- | --- |
| ОПШТИ ПОДАЦИ | |
| Аутономна покрајина |  |
| Регион |  |
| Град или општина |  |

**Табела 2 – Извештај о мерама**

Другу табелу чине подаци о мерама (и инвестицијама по мерама) које су реализоване претходне календарске године, а које су део програма на који је МПЗЖС дало сагласност АП/ЈЛС.

У табели Извештај о мерама за све мере (директна плаћања, кредитну подршку, мере руралног развоја и остале мере) уносе се износи средстава утрошени за сваку појединачну инвестицију која је спроведена као део програма на који је МПЗЖС дало сагласност. Након уношења података о инвестицијама у одговарајућа поља, табела израчунава збирне износе за све четири врсте мера и укупну вредност.

Укупан износ средстава за сваку меру (директна плаћања, кредитна подршка, мере руралног развоја и остале мере) у оквиру Извештаја о мерама **мора бити** једнак збиру инвестиција свих појединачних корисника у оквиру Извештаја о корисницима.Нпр: Укупна вредност инвестиција за регресе за вештачко осемењавање у табели Извештај о мерама **мора бити једнака** збиру појединачних корисника са списка корисника наведених у Извештају о корисницима за инвестицију вештачког осемењавања.

Током процеса прикупљања, обраде и анализе извештаја пристиглих од стране АП/ЈЛС утврђено је да пренете обавезе из претходне године нарушавају могућност квалитетне анализе података, што се посебно односи на поређење односа одобрених и исплаћених захтева, као и односа планираних и реализованих средстава. Наведени недостаци су уочени и размотрени те је припремљена у усвојена измена Правилиника.

У случају када постоје пренете обавезе из 2015. године, које су одобрене у програму за 2015. а исплаћене у 2016. години, АП/ЈЛС ће у извештајима за 2016. годину тај износ пренетих обавеза унети у посебне колоне које ће бити додате у извештајним табелама: Извештај о мерама и Извештај о корисницима (слика 1 и слика 2).

Износи пренетих обавеза из претходних година морају бити наведени у Програму АП/ЈЛС за наредну годину (у новододатим колонама за пренете обавезе) како би било могуће извршити квалитетну анализу реализације свих мера/инвестиција у свакој години.

Табела 1. Мере директних плаћања

|  |  |  |  |  |  |  |  |
| --- | --- | --- | --- | --- | --- | --- | --- |
| Редни број | Назив мере | Шифра мере | Планирани буџет за текућу годину (без пренетих обавеза, у дин.) | Износ подстицаја по јединици мере (удин.) | Износ подстицаја по кориснику (%)  (нпр. 30%, 50%, 80%) | Максимални износ подршке по кориснику (ако је дефинисан, у дин.) | Пренете обавезе (у дин.) |
| 1. |  |  |  |  |  |  |  |
| 2. |  |  |  |  |  |  |  |
| 3. |  |  |  |  |  |  |  |
| *n-1...* |  |  |  |  |  |  |  |
|  | УКУПНО |  |  |  |  | |  |

Тебела 5. Табеларни приказ планираних финансијских средстава

|  |  |
| --- | --- |
| **Буџет** | **Вредност у дин.** |
| Укупан износ средстава из буџета АП/ЈЛС планираних за реализацију Програма подршке за спровођење пољопривредне политике и политике руралног развоја (без пренетих обавеза) |  |
| Планирана средства за директна плаћања |  |
| Планирана средства за кредитну подршку |  |
| Планирана средства за подстицаје мерама руралног развоја |  |
| Планирана средства за мере које нису предвиђене у оквиру мера директних плаћања, кредитне подршке и мера руралног развоја |  |
| Пренете обавезе |  |

**У колону Број поднетих захтева/пријава** уноси се укупан број захтева које су корисници поднели без обзира да ли су комплетни, одобрени, одбијени и сл. Поднети захтеви се односе само на годину за коју се подноси извештај (не уносе се пренети захтеви).

**У колону Број исплаћених захтева** уноси се само број захтева који су исплаћени те године. Они који су одобрени а нису исплаћени у тој години се не уносе. Такође, не уносе се ни пренети захтеви из претходних година.

Број исплаћених захтева у односу на број поднетих може послужити као добар показатељ АП/ЈЛС за анализу:

* Када је рој исплаћених захтева једнак или приближно једнак Броју поднетих захтева значи да је АП/ЈЛС изабрала меру/инвестицију за коју је било интересовања, прецизно проценила број потенцијалних корисника, квалитетно израчунала износ/ниво интензитета помоћи (износ повраћаја средстава) и сл.
* Значајно мањи број исплаћених захтева у односу на број поднетих захтева указује на неопходност утврђивања разлога (узрока) одступања од стране АП/ЈЛС: да ли је током године било ребаланса буџета, да ли је конкурсна документација сувише компликована или неразумљива, и сл.).

**Број исплаћених** захтева не може бити већи од **Броја поднетих** захтева.

***Пример:***

ЈЛС из 2015. године преноси 50 одобрених захтева за вештачко осемењавање у износу од 400.000,00 динара, које из различитих разлога није исплатила током 2015. године. ЈЛС је, у 2016. години, програмом предвидела 2.000.000,00 динара за вештачко осемењавање. Примила је 100 захтева, од чега је одобрила и исплатила 70 у износу од 1.500.000,00 динара, а одбила 30 захтева.

У овом случају, у поље Број поднетих захтева уноси се 100 (захтеви који су поднешени током 2016. године). У поље Број исплаћених захтева/пријава уноси се 70 (захтеви који су исплаћени у 2016. години). У поље Број исплаћених захтева/пријава (пренете обавезе) уноси се 50 (захтеви који нису исплаћени у 2015. години). У поље Планирана средства уноси се износ средства предвиђен програмом за 2016. годину (2.000.000,00 динара). У поље Исплаћена средства уноси се само износ исплаћених средстава за захтеве из 2016. године (1.500.000,00 динара), док се у поље Исплаћена средства (пренете обавезе) уноси износ средстава пренетих из 2015. године (400.000,00 динара).

У поље Укупна вредност инвестиције (средства АП/ЈЛС и средства корисника у дин.) без пренетих обавеза уноси се износ утрошених средстава за вештачко осемењавање без пренетих обавеза. То значи, уноси се износ средстава које је ЈЛС издвојила за ову намену у 2016. години (1.500.000,00 динара) и додају се средства која је уложио корисник (ако износ повраћаја средстава за ову инвестицију није био 100%).

У поље Укупна вредност инвестиције (средства АП/ЈЛС и средства корисника у дин.) за пренете обавезе уноси се износ средстава за вештачко осемењавање за 2015. годину (400.000,00) и додају се средства која је уложио корисник (ако износ повраћаја средстава за ову инвестицију није био 100%). Ако је у 2016. години вредност вештачког осемењавања 2.000,00 динара а ЈЛС је вршила повраћај 1.500,00 динара по осемењавању, неопходно је да у пољу Укупна вредност инвестиције (средства АП/ЈЛС и средства корисника у дин.) без пренетих обавеза буде урачунат износ који су финансирали сви корисници (број корисника \* 500,00 динара).

Ако из неког разлога, одређени број захтева из 2016. године не буде исплаћен током те године, износ тих средстава биће пренета обавеза за 2017. годину по истом принципу као и горенаведени.

Када је у питању мера „Кредитна подршка“, односно инвестиција „Суфинансирање камата за пољопривредне кредите“ у поље Исплаћена средства уноси се износ камате који се суфинансира од стране ЈЛС. У поље Укупна вредност инвестиције (средства АП/ЈЛС и средства корисника у дин.) текуће обавезе уноси се износ средстава којим је ЈЛС суфинансирала камату + износ средстава који је сносио сам корисник (ако ЈЛС није суфинансирала камату са 100%) + износ главнице кредита.

Када су у питању **мере руралног развоја**, у поље Укупна вредност инвестиције (средства АП/ЈЛС и средства корисника у дин.) текуће обавезе уноси се износ средстава подршке ЈЛС + износ средстава који је финансирао сам корисник. У случају мере 104 - Обнављање пољопривредног производног потенцијала нарушеног елементарним непогодама и катастрофалним догађајима и увођење одговарајућих превентивних активности, односно инвестиције за надокнаду премије осигурања за усеве, плодове, вишегодишње засаде, расаднике и животиње, у поље Исплаћена средства уноси се износ премије који је исплатила ЈЛС, док се у поље Укупна вредност инвестиције (средства АП/ЈЛС и средства корисника у дин.) текуће обавезе наводе збирни износи дела које је финансирала ЈЛС и дела који је сносио сам корисник (ако је износ повраћаја мањи од 100%).

У анализи података, поље Укупна вредност инвестиције (средства АП/ЈЛС и средства корисника у дин.) текуће обавезе је значајно јер говори колика су укупна улагања у пољопривреду Србије за оне активности које се финансирају и спроводе од стране АП/ЈЛС и корисника тих мера.

*Како анализирати податке из претходног примера?*

*Зашто је било неопходно увести нове колоне: Број исплаћених захтева/пријава (пренете обавезе), Исплаћена средства (пренете обавезе) и* *Укупна вредност инвестиције (средства АП/ЈЛС и средства корисника у дин., без пренетих обавеза)?*

У случају да нису уведене две додатне колоне: Број исплаћених захтева (пренете обавезе) која је у овом случају 50 захтева (одобрених у 2015., а пренетих и исплаћених у 2016. години), и Исплаћена средства (пренете обавезе), у овом случају 400.000,00 дин., у табели би Број исплаћених захтева био 120 (збир пренетих захтева (50) и оних који су поднети и исплаћени у 2016. години (70)). У том случају би Број поднетих захтева (100) био мањи од Броја исплаћених (120). Увођењем нове две колоне на реалан начин могу да се упореде број поднетих и број исплаћених захтева и да се уочи разлика од 30 (100-70). Ова разлика треба да буде сигнал АП/ЈЛС да утврди разлоге и узроке релативно великог броја одбијених захтева (30%), и у складу са тим предузме одговарајуће мере (кораке) у циљу смањивања њиховог броја, односно повећања реализације поднетих захтева у наредном периоду.

У случају да није уведена колона Исплаћена средства (пренете обавезе) Планирана средства би готово била једнака Исплаћеним средствима што би у анализи АП/ЈЛС могло бити представљено као висока стопа реализације инвестиције за вештачко осемењавање (2.000.000,00 планирано а исплаћено 1.900.000,00), иако се део средстава односио на претходну, 2015. годину (400.000,00). Увођењем колоне Исплаћена средства (пренете обавезе) АП/ЈЛС може да изврши адекватну анализу и утврди закључке на бази износа средстава који су реализовани и одобрени у појединим годинама.


У пољу Планирана средства, износи средства по мерама морају одговарати износима планираних средстава по мерама наведеним у Програму. Уколико је дошло до измене и допуне Програма АП/ЈЛС у анализираној години, износ у пољу Планирана средства мора бити једнак износу средстава који је наведен у последњој измени (верзији) програма за који је АП/ЈЛС прибавила сагласност Министарства.

Поље Износ подстицаја по јединици мере (у дин.) се попуњава углавном за мере директних плаћања (за инвестиције које се изражавају у апсолутном износу, као нпр. „повраћај средстава за вештачко осемењавање“ који је износио 1.500,00 дин). Може бити изражен у интервалима (нпр. 1.500,00 – 3.000,00 дин.) ако је једном кориснику вршен повраћај средстава за вештачко осемењавање раличитих врста животиња (нпр. за краве 1.500,00 дин. а за овце 3.000,00 дин.).

Поље Износ подстицаја по кориснику (%) се попуњава за мере руралног развоја и мере кредитне подршке (инвестиције које се изражавају у %, као нпр. повраћај средства за набавку прскалице 30% од износа без ПДВ-а, или повраћај средстава за плаћене камате у износу од 100%). Може бити изражен у интервалима (нпр. 30% – 100%). У ово поље није потребно уносити вредности за мере директних плаћања.

Обрасци за припрему програма и извештаја у 2014. години нису били дефинисани у овој форми - на овај начин, те се стога пренете обавезе из 2014. године и ранијих година нису уносиле у извештај за 2015. годину.

***Слика 1: Извештај о мерама***



**Табела 3 - Извештај о корисницима**

**Извештај о корисницима** мера/инвестиција је табела коју представници АП/ЈЛС треба да попуњавају континуирано током године. Након сваке исплате неопходно је у табелу унети податке о сваком исплаћеном кориснику мере/инвестиције. На крају буџетске године, након што се из буџета АП/ЈЛС исплате сви корисници којима су путем конкурса одобрени захтеви, неопходно је у табелу **Извештај о мерама** пренети збир исплаћених средстава за кориснике свих мера/инвестиција, који је настао као резултат континуираног уношења података по појединачним корисницима током године у табелу **Извештај о корисницима**.

Табела **Извештај о корисницима** представља алат представницима АП/ЈЛС да током календарске године прате реализацију буџета за сваку меру/инвестицију и у складу са резултатима, буду у могућности да доносиоцима одлука у АП/ЈЛС пренесу информације, како би општински/градски органи могли да предложе и усвоје измене програма, доставе измене на сагласност МПЗЖС, те да буде довољно времена да се распишу нови конкурси и о томе информишу пољопривредници.

Истовремено, табела **Извештај о корисницима** представља инструмент представницима МПЗЖС у успостављању комплементарног система праћења и извештавања на националном и локалном нивоу, при чему, за исту врсту инвестиција и трошкова неће бити могуће двоструко финансирање из јавних фондова. То значи да један корисник не може финансирати исту инвестицију (трошак) истовремено путем ИПАРД II програма претприступне помоћи за Србију, и путем мера финансираних из средстава националног буџета или средстава покрајинских/локалних буџета. Један од услова да се Србији одобри коришћење средстава ИПАРД програма је обезбеђивање система којим ће се контролисати и онемогућити двоструко финансирање истих инвестиција. Достављањем **Извештаја о корисницима** мера/инвестиција Управа за аграрна плаћања ће бити у могућности да у сарадњи са представницима АП/ЈЛС утврди да ли је било двоструког финансирања.

У колонама које се односе на Листу корисника уносе се лични подаци корисника подстицаја за реализоване инвестиције у оквиру свих мера, и то: име и презиме, односно назив правног лица, као и број пољопривредног газдинства. За мере у којимa су се финансирале активности правних лица неуписаних у РПГ када су, нпр. исплаћена средства аутопревозничкој фирми која је превозила пољопривреднике на пољопривредни сајам, или су исплаћена средства фирми за кетеринг услуге у оквиру неког предавања/радионице, у пољу предвиђеном за број ПГ наводи се матични број фирме уместо РПГ броја.

У поље Шифра мере наводи се шифра реализоване мере из „шифарника мера“, односно, шифра мере која је наведена у програму АП/ЈЛС.

У поље Мера наводи се назив мере из „шифарника мера“, односно, назив који је наведен у програму АП/ЈЛС.

У поље Шифра инвестиције наводи се шифра за сваку инвестицију по кориснику из „шифарника мера“, односно, шифра инвестиције за коју су одобрена и исплаћена средства.

У поље Инвестиција наводи се назив сваке појединачне инвестиције из „шифарника мера“, односно назив који је наведен у програму АП/ЈЛС одобреном од стране МПЗЖС.

Приликом подношења извештаја, врло често су представници АП/ЈЛС погрешно наводили шифру или назив мере. Такође, у извештај су уношени погрешни називи и шифре инвестиција. С обзиром да су 2016. године представници АП/ЈЛС први пут подносили извештаје у складу са новим Правилником, процес извештавања је у почетној фази.

Када се, временом, у процесу извештавања устале шифре и називи, табела Извештај о корисницима ће се упростити тако што ће бити неопходно да АП/ЈЛС наведе само шифру мере и инвестиције, без њихових назива.

Изменом Правилника поље Учешће АП/ЈЛС ће се, ускладити са табелом **Извештај о мерама** у којој се ова врста података уноси у колону названу Исплаћена средства. Такође, ово поље ће променити место у табели и ускладити са редоследом који се налази у табели **Извештај о мерама.** Како би систем извештавања олакшали представницима АП/ЈЛС и како се идентични подаци не би налазили у две колоне које носе различит назив, изменом Правилника се колона Учешће АП/ЈЛС преименује у Исплаћена средства.

У колонуИсплаћена средства(до садаУчешће АП/ЈЛС)потребно је унети износ подстицаја (изражен у динарима) по свакој инвестицији, за сваког корисника, који је финансиран из буџета АП/ЈЛС или других извора. У ову колону уноси се искључиво износ средстава који је АП/ЈЛС исплатила из сопственог буџета (не уносе се износи средстава који су у оквиру инвестиције финансирали корисници). Збир ових поља за сваку инвестицију у табели **Ивештај о корисницима**, мора да буде једнак пољу Исплаћена средства у табели **Извештај о мерама**.

**Пример:** Ако је за меру 303. Подршка младима у руралним подручјима исплаћено 3.500.000,00 динара (износ наведен у табели **Извештај о мерама)**, значи да су представници АП/ЈЛС поменути износ израчунали из табеле **Извештај о корисницима,** тако што су сабрали износ свих појединачних корисника којима су исплаћена средства у оквиру ове мере.

Приликом провере извештаја АП/ЈЛС, чест је био случај да ови подаци нису идентични. На овакав начин структуирани извештаји омогућавају да се провери да ли наведени подаци исправно унети.

У поље Износ подстицаја по јединици мере (у динарима) се попуњава апсолутни износ средстава исплаћених корисницима (најчешће за мере директних плаћања) за сваку меру/инвестицију која је финансирана из буџета АП/ЈЛС или других извора. Износ за ово поље се уноси само за оне мере/инвестиције за које је апсолутни износ наведен у програму мера.

За разлику од табеле **Извештај о мерама**,Износ подстицаја по јединици мере (у динарима) не може бити изражен у интервалима (нпр. 1.500,00 – 3.000,00 дин). Ако је једном кориснику вршен повраћај средстава за вештачко осемењавање различитих врста животиња (нпр. за краве 1.500,00 дин. и за овце 3.000,00 дин.), неопходно је навести посебно сваки подстицај (посебан ред са именом корисника који је остварио регрес за краве а посебан ред са истим именом корисника за регрес за овце). Ово поље се попуњава само за оне мере/инвестиције које се изражавају у апсолутном износу (а не у процентима) у односу на вредност инвестиције. Попуњава се за мере директних плаћања, односно за регресе. Најчешће се не користи за мере руралног развоја и кредитну подршку, те се не уносе никакви подаци у поља ако ових инвестиција није било (поља остају празна).

У поље Износ подстицаја по кориснику (%) се уноси процентуални износ подршке у односу на вредност инвестиције сваког корисника, и то најчешће за мере руралног развоја и мере кредитне подршке (инвестиције за које се подршка АП/ЈЛС у програму изражава у %).

Не постоји могућност да ова поља буду изражена у интервалу као у табели **Извештај о мерама** (нпр. од 30% до 50%) обзиром да је свака инвестиција финансирана у одређеном процентуалном износу.

**Примери** за попуњавање поља за ове инвестиције могу бити:

1. повраћај средства за набавку система за наводњавање финансиран у износу од 60% од вредности инвестиције без ПДВ-а (тада се у поље уноси 60%), или

б) подршка за суфинасирање камате у износу од 100% (уноси се 100%).

Поља Износ подстицаја по јединици мере (у дин.) и Износ подстицаја по кориснику (%) престављају помоћна поља представницима АП/ЈЛС и МПЗЖС да провере тачност попуњених података у табели **Извештај о корисницима** за сваку посебну инвестицију и за сваког корисника.

За једну инвестицију **није могуће** попунити оба поља (Износ подстицаја по јединици мере (у дин.) и Износ подстицаја по кориснику (%)), већ треба узети у обзир начин финасирања исказан у програму и тај навести у табели (да ли је апсолутни или процентуални).

У поље Укупна вредност инвестицијепотребно је унети укупну вредност предметне инвестиције (исказану у динарима), која укључује средства подршке АП/ЈЛС, средства корисника подршке, као и средства из других извора (нпр. средства банке ако су у питању средства из кредита).

Ово поље представља једно од најважнијих поља у систему извештавања јер говори о укупним улагањима у рурални развој и пољопоривреду Србије из средстава које обезбеђују АП/ЈЛС, али и учешћу самих пољопривредника и њиховим инвестицијама у пољопривреду и рурални развој.

Обзиром да су се у већини случајева питања и нејасноће односиле на ову колону (шта је потребно унети приликом попуњавања извештаја за Укупну вредност инвестиције) у Упутству се налази објашњење за најчешће реализоване мере/инвестиције.

**Начин попуњавања поља Укупна вредност инвестиције - преглед по мерама:**

**100.1.1 Регрес за репродуктивни материјал (вештачко осемењавање)**

Када је АП/ЈЛС у свом програму предвидела потпуно финансирање трошкова вештачког осемењавања једне врсте животиња, у поље Укупна вредност инвестиције уноси се износ средстава које је финансирала АП/ЈЛС за све јединке те врсте, односно ако је предвиђено више вештачких осемењавања једне врсте животиња, укупан број осемењавања те врсте животиња.

Када у Програму АП/ЈЛС финансира вештачко осемењавање две или више врста животиња (краве, овце, козе,...), за сваку врсту животиња уносе се подаци у новом реду за тог корисника.

**Пример:** АП/ЈЛС је предвидела у Програму да финансира вештачку оплодњу крава у износу од 2.500,00 дин. и оваца у износу од 1.500,00 дин. Финансира се два покушаја оплодње за краве и две за овце и могућа је оплодња више грла у једном газдинству. Интензитет помоћи за обе врсте животиња је 100%.

У овом примеру, у **Извештају о корисницима**, један пољопривредник се бележи у два реда. Један ред за вештачко осемењавање крава и други ред за вештачко осемењавање оваца. У поље Укупна вредност инвестиције уноси се само износ који је финансиран од стране АП/ЈЛС, за сва грла за ту врсту животиња, обзиром да је АП/ЈЛС финансирала 100% износа трошкова осемењавања.

У случају када се износ осемењавања финансира делимично од стране АП/ЈЛС, поред износа средстава које је обезбедила АП/ЈЛС додају се и средства која је суфинансирао корисник, и то за сва грла те врсте животиња и за све покушаје.

**100.2.1 Суфинансирање камата за пољопривредне кредите**

У случају када је АП/ЈЛС потпуно финансирала (100%) трошкове камате на пољопривредне кредите са периодом враћања од једне или више година, у поље Укупна вредност инвестиције уноси се износ средстава који је АП/ЈЛС исплатила за износ камате и главница кредита. Нпр. ако је пољопривредник узео кредит од 100.000,00 динара са каматом од 10% (додатних 10.000,00 дин. треба да врати), а АП/ЈЛС финансирала 100% трошкова камате, у поље Укупна вредност инвестиције уноси се износ од 110.000,00 дин., као збир главнице и финансиране припадајуће камате. Овај податак се односи за годину у којој је АП/ЈЛС први пут (или једини пут) исплатила камату.

У случају када АП/ЈЛС није финансирала цео износ камате, у поље Укупна вредност инвестиције уносе се: износ главнице + средства АП/ЈЛС издвојена за суфинансирање камате + средства корисника за трошкове камате које је сам сносио (није финансирала АП/ЈЛС) у Извештају за ону годину у којој је АП/ЈЛС први пут (или једини пут) исплатила камату.

У случају дугорочних кредита, чији датум одобравања и датум враћања нису у години за коју важи Програм АП/ЈЛС по коме се извештај ради, као и у случају када постоји грејс период, у поље Укупна вредност инвестиције уноси се износ трошкова који је те године настао. Односно, износ главнице се евидентира у оној години у којој АП/ЈЛС први пут уплати део камате и на њега се додаје се износ трошкова камате који је суфинансирала АП/ЈЛС. Преостали део трошкова камате коју ће АП/ЈЛС финансирати наредне године, уноси се у Извештај за наредну годину без износа главнице.

Банкарски трошкови се не обрачунавају у укупну вредност инвестије.

**101. Инвестиције у физичка средства пољопривредних газдинстава**

За мере руралног развоја (мере за унапређење конкурентности, мере одрживог руралног развоја, као и мере за унапређење руралне економије) није био проблем дефинисати укупну вредност инвестиције обзиром да је на део средстава које је исплатила АП/ЈЛС додаван део средтава које је финансирао корисник. Како за остале, тако и за ову меру руралног развоја, најчешћи проблем се односио на обрачун ПДВ-а и његово укључивање у Укупну вредност инвестиције. Неке АП/ЈЛС су корисницима исплаћивале повраћај средстава у коме су укључиле износ ПДВ-а, док неке АП/ЈЛС нису урачунале ПДВ у Укупну вредност инвестиција.

Укупна вредност инвестиције за овај тип мера руралног развоја се обрачунава тако што се на исплаћену вредност инвестиције од стране АП/ЈЛС (која би требало да је без ПДВ-а) дода износ средстава који је финансирао корисник (са износом ПДВ-а).

**102. Унапређење рада постојећих и успостављање нових организација пољопривредних произвођача и прерађивача**

У програмима АП/ЈЛС средства у оквиру ове мере коришћена су за финансирање рада, односно за финансирање активности удружења и пољопривредних задруга. Најчешће су подносиоци захтева на конкурс финансирани за целокупан износ (100% програма или пројеката), док је ређе био случај да корисници имају своје учешће.

Укупна вредност инвестиције за ову меру се обрачунава на једноставан начин, тако што се за одобрени програм удружења или задруге дода износ средстава који су подносиоци самостално финансирали (ако је подршка подразумевала учешће удружења или задруге).

**104. Обнављање пољопривредног производног потенцијала нарушеног елементарним непогодама и катастрофалним догађајима и увођење одговарајућих превентивних активности**

*104.1. Улагање у заштиту од елементарних непогода, неповољних климатских прилика и катастрофалних догађаја*

Обзиром да су АП/ЈЛС инвестицију у набавку противградних ракета финансирали са 100% средстава, у колону Укупна вредност инвестиције уноси се износ који је исплаћен предузећу од кога су ракете набављене. У Програму АП/ЈЛС за ову инвестицију је као корисник била наведена локална самоуправа, док се у Извештају о корисницима наводи назив предузећа од кога су набављене противградне ракете и његов матични број.

*104.3. Осигурање усева, плодова, вишегодишњих засада, расадника и животиња*

Укупна вредност инвестиције за суфинансирање трошкова премије осигурања за усеве, плодове, вишегодишње засаде, расаднике и животиње представља збирни износ средстава које је АП/ЈЛС издвојила за суфинансирање премије осигурања и средстава која је финансирао сам корисник. Ако је корисник користио подршку осигурању од стране МПЗЖС за исту површину и/или животиње за коју је добио подршку и од АП/ЈЛС, износ подршке МПЗЖС се у овом случају, за сада, приказује као средства крајњег корисника (не исказује се одвојено, као суфинансирање од стране МПЗЖС).

**402. Подстицаји за промотивне активности у пољопривреди и руралном развоју ( То је била мера 305 Трансфер знања и развој саветодавства)**

Као што је раније наведено, када су у оквиру ове мере исплаћивана средства предузећима која нису уписана у РПГ (аутопревозничкој фирми која је превозила пољопривреднике на пољопривредни сајам, предузећу за кетеринг услуге и сл.), у пољу предвиђеном за број ПГ наводи се матични број фирме.

Како су средства за ове намене углавном исплаћивана у максималном износу (већина АП/ЈЛС исплаћивала је 100%), Укупна вредност инвестиције представља износ који је исплаћен кориснику (ако је мером предвиђено суфинансирање од стране корисника, уноси се и износ који је сносио корисник).

Када је реч о одржавању обука или радионица, за предаваче који су ангажовани на основу неке врсте уговора уноси се бруто износ (нето износ са порезима и доприносима). У овом случају, у поље број ПГ уноси се број уговора који је закључен.

***Слика 2: Извештај о корисницима***

